KOMISIJOS REGLAMENTAS (EB) Nr. 498/2009
2009 m. birželio 12 d.
iš dalies keičiantis Reglamentą (EB) Nr. 639/2003, nustatantį išsamias taisykles, laikantis Tarybos reglamento (EB) Nr. 1254/1999 dėl reikalavimų skiriant eksporto grąžinamąsias išmokas, susijusias su gyvų galvijų gerove juos transportuojant
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 170 straipsnį kartu su 4 straipsniu,
kadangi:
(1)
Komisijos reglamento (EB) Nr. 639/2003 (2) 1 straipsnyje nurodoma laikytis Bendrijos teisės aktų dėl gyvūnų apsaugos juos transportuojant - tai būtina sąlyga skiriant eksporto grąžinamąsias išmokas.
(2)
Europos Bendrijų Teisingumo Teismui 2008 m. sausio 17 d. priėmus sprendimus sujungtose bylose C-37/06 ir C-58/06 ir 2008 m. kovo 13 d. byloje C-96/06, reikia išaiškinti ryšį tarp Reglamento (EB) Nr. 639/2003 ir 2004 m. gruodžio 22 d. Tarybos reglamento (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiančio direktyvas 64/432/EEB ir 93/119/EB ir Reglamentą (EB) Nr. 1255/97 (3).
(3)
Turi būti aiškiai nustatytos Reglamento (EB) Nr. 1/2005 ūkio subjektams skirtos gyvūnų gerovės taisyklės, kurias bet kokiu atveju pažeidus netenkama eksporto grąžinamosios išmokos. Šiuo atžvilgiu Reglamento (EB) Nr. 1/20052, 3 straipsniuose ir 4-9 straipsniuose bei tame reglamente nurodytuose prieduose konkrečiai nurodomos tiesiogiai su gyvūnų apsauga susijusiems ūkio subjektams skirtos nuostatos, tuo tarpu kitos to reglamento nuostatos yra susijusios su administracinėmis taisyklėmis.
(4)
Reglamento (EB) Nr. 1234/2007 168 straipsnyje ir Reglamente (EB) Nr. 639/2003 nustatyta, kad eksporto grąžinamosios išmokos gali būti skiriamos tik tada, jei gavėjas laikosi gyvūnų gerovės taisyklių. Todėl turėtų būti aiškiai nurodyta, kad, išskyrus Teisingumo Teismo praktikoje numatytus force majeure atvejus, pažeidus šias gyvūnų gerovės nuostatas, eksporto grąžinamoji išmoka už gyvūnus, kuriems nebuvo taikomi gyvūnų gerovės reikalavimai, yra ne sumažinama, bet visiškai neskiriama. Lygiai taip pat iš šių nuostatų, taip pat iš Reglamento (EB) Nr. 1/2005 2 ir 3 straipsniuose, 4-9 straipsniuose bei tame reglamente nurodytuose prieduose pateiktų gyvūnų gerovės taisyklių aišku, kad grąžinamoji išmoka prarandama už tuos gyvūnus, kurių atžvilgiu nebuvo laikomasi nurodytų gyvūnų gerovės taisyklių, nepaisant gyvūnų konkrečios fizinės būklės.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 639/2003 iš dalies keičiamas taip:
1.
1 straipsnio pirma pastraipa pakeičiama taip:
„Eksporto grąžinamosios išmokos už gyvus galvijus, kurių klasifikacinis KN kodas yra 0102 (toliau - galvijai), laikantis Reglamento (EB) Nr. 1234/2007 168 straipsnio, skiriamos, jeigu transportuojant galvijus į pirmojo iškrovimo galutinės paskirties trečiojoje šalyje vietą laikomasi Tarybos reglamento (EB) Nr. 1/2005 (4) 2 ir 3 straipsnio, 4-9 straipsnių ir tame reglamente nurodytų priedų nuostatų bei šio reglamento nuostatų.
2.
5 straipsnio 1 dalies pirma pastraipa pakeičiama taip:
„Visa eksporto grąžinamosios išmokos suma už galviją, apskaičiuota pagal antrą pastraipą, neskiriama už:
a)
transportavimo metu kritusius gyvūnus, išskyrus 2 dalyje numatytus atvejus;
b)
transportavimo metu iki pirmojo jų iškrovimo galutinės paskirties trečiojoje šalyje apsiveršiavusius ar išsimetusius galvijus;
c)
galvijus, kurių atžvilgiu, remdamasi 4 straipsnio 2 dalyje nurodytais dokumentais ir (arba) visais kitais jai pateiktais elementais dėl šio reglamento nuostatų laikymosi, kompetentinga valdžios institucija mano, kad nesilaikyta Reglamento (EB) Nr. 1/2005 2 ir 3 straipsnių, 4-9 straipsnių bei tame reglamente nurodytų priedų.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo šio reglamento įsigaliojimo datos priimtoms eksporto deklaracijoms.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. birželio 12 d.